贈金鵝山人沈師魯
作者：盧仝
朝代：唐

paragraphs: 金鵝山中客，來到揚州市。
買藥牀頭一破顏，撇然便有上天意。
日月高挂玄關深，金膏切淬肌骨異。
人皆食穀與五味，獨食太和陰陽氣。
浩浩流珠走百關，綿綿若存有深致。
種玉不耕山外非內粹，鑿儒關決文泉彰。
風雅因君不復墜，光不外照刃不磨。
迴避人間惡富貴，三日四日五六日。
盤礴化元搜萬類，晝飲興酣陶天和。
夜話造微□精魅，示我插血不死方。
賞我風格不肥膩，肉眼不識天上書。
小儒安敢窺奧祕，崑崙路隔西北天。
三山後浮不著地，君到頭來憶我時，金簡爲吾鐫一字。